4. การประกอบธุรกิจของแต่ละสายผลิตภัณฑ์

4.1 ) ลักษณะผลิตภัณฑ์หรือบริการ

บริษัทฯ เป็นผู้ผลิตและจำหน่ายสินค้าเครื่องใช้ไฟฟ้าภายในบ้าน ได้แก่ ตู้เย็น พัดลม
พัดลมระบายอากาศ เครื่องปั๊มน้ำ และเครื่องเป่ามือ บริษัทฯ
ได้รับความร่วมมือและความช่วยเหลือในด้านเทคโนโลยีสำหรับการพัฒนาออกแบบและการผลิตจากบริษัท
มิตซูบิชิ อีเล็คทริก คอร์ปอเรชั่น ประเทศญี่ปุ่น โดยเน้นการผลิตผลิตภัณฑ์ที่มีคุณภาพ มีความปลอดภัย
และใช้เทคโนโลยีที่ทันสมัย เพื่อให้สินค้าสามารถตอบสนองได้ตรงกับความต้องการของลูกค้า
และสามารถแข่งขันกับคู่แข่งในตลาดได้

ผลิตภัณฑ์ตู้เย็น เป็นผลิตภัณฑ์หลักในการผลิตและจำหน่ายของบริษัทฯ โดยบริษัทฯ ได้นำแนวความ
คิดสำหรับการพัฒนาผลิตภัณฑ์ตู้เย็นที่ตอบสนองต่อทุกๆ ไลฟ์สไตล์ ดังนี้

1)  Unique Design การออกแบบรูปลักษณ์ภายนอกที่โดดเด่น สวยงาม
    สร้างความแตกต่างอย่างชัดเจน สวยสง่า โดดเด่นพร้อมสีสันสวยงาม
    เสมือนเฟอร์นิเจอร์ชิ้นงามเข้ากับการตกแต่งภายในบ้านได้อย่างลงตัว ดีไซน์ใหม่ของรุ่น 1
    ประตู และ 2 ประตู ที่ล้ำสมัย มีความโดดเด่นมากยิ่งขึ้น ด้วยเลเยอร์ประตูสไตล์ 3D โค้งมน
    เปิดง่ายไม่ว่าจะเป็นการเปิดจากด้านบน และด้านข้าง ขอบซ้ายขวาดูสมดุล
    สวยเหนือชั้นพร้อมสีสันที่แตกต่างพร้อมเทคโนโลยีความเย็นที่เป็นมิตรต่อสิ่งแวดล้อมด้วย DC
    Fan Motor ที่ประหยัดพลังงาน ทำงานเงียบ
    นอกเหนือจากนั้นตัวตู้ยังเสริมฉนวนกันความร้อนทั้งฝาประตูและตัวตู้
    เพื่อเพิ่มการประหยัดพลังงานได้มากขึ้น

2)  Easy to Use ด้วยการออกแบบที่ทันสมัยทั้งภายในและภายนอก
    โดยเน้นในเรื่องของความสะดวก สบาย ประหยัดเวลา
    และเพิ่มประสิทธิภาพในการใช้งานของผู้บริโภค

3)  Healthy Technology เทคโนโลยีการถนอมอาหารเพื่อสุขภาพที่ดี
    การออกแบบโดยสร้างพื้นที่แห่งความ สะอาดด้วยเทคโนโลยี อาทิ

  - แผ่นกรองนาโนไททาเนี่ยมพร้อมหลอดแสงวี-เลด ลดกลิ่นได้รวดเร็วกว่าเดิมถึง 12 เท่า

  - Anti-bacteria ผนังภายในช่องแช่แข็งและช่องแช่เย็นผสมสารแอนตี้แบคทีเรีย
  ช่วยยับยั้งการเจริญเติบ โตของเชื้อแบคทีเรีย

  - ช่องแช่ผักอานุภาพแสงสีส้ม ติดตั้งหลอด LED แหล่งกำเนิดแสงสีส้ม ช่วยรักษาคุณค่าวิตามินซีใน
  ผักใบเขียวได้นานวัน

  -
  ระบบกระจายความเย็นรอบทิศทางผสานประจุลบส่งความเย็นสู่ชั้นวางขวดหรือทุกมุมของการแช่ให้
  อาหารคงความสดและเพิ่มความชุ่มชื้นภายในตู้

  - Neuro Fussy System ระบบการทำงานด้วยไมโครชิพอัจฉริยะ
  การทำงานของระบบเซ็นเซอร์ ทำหน้าที่ตรวจวัดอุณหภูมิ
  และส่งข้อมูลไปประมวลผลไมโครชิพอัจฉริยะเพื่อควบคุมการทำงานของตู้เย็นให้มีประสิทธิภาพสูงสุดในทุกสภาวะการใช้งาน

4) High Quality with Environmental Friendly & Energy Saving
มาตรฐานคุณภาพสินค้าสูงที่ลูกค้าเชื่อมั่น รวมทั้งเป็นมิตรต่อสิ่งแวดล้อม และประหยัดพลังงาน

Premium Safety มาตรฐานความปลอดภัยเหนือระดับ ซึ่งเป็นมาตรฐานเฉพาะของผลิตภัณฑ์มิตซูบิชิ
อีเล็คทริก ที่คำนึงถึงความปลอดภัยในการใช้งานสูงสุดแก่ผู้บริโภค ชิ้นส่วนวัสดุต่างๆ
ในผลิตภัณฑ์ได้ถูกคัดสรรอย่างดี ก่อนนำมาใช้ตามเกณฑ์ดังนี้ ใช้วัสดุที่ไม่ลุกลามไฟในชิ้นส่วนต่างๆ
ใช้ชิ้นส่วนเพิ่มเติมเพื่อป้องกันกระแสไฟฟ้ารั่ว อุปกรณ์ตัดกระแสไฟฟ้าเมื่อกระแสไฟเกินกำหนด
รวมถึงชิ้นส่วนที่ป้องกันความร้อนเกินกำหนด เป็นต้น

นอกจากนั้น บริษัทฯ
มีการพัฒนาผลิตภัณฑ์ให้เป็นไปตามมาตรฐานความปลอดภัยข้อกำหนดในด้านการประหยัดพลังงาน
รวมถึงการใช้วัตถุดิบที่เป็นมิตรต่อสิ่งแวดล้อมตามข้อกำหนด RoHS

ปัจจุบันบริษัทฯ ทำการผลิตตู้เย็นในประเภทต่างๆ เช่น ตู้เย็น 1 ประตู 2 ประตู 3 ประตู
และตู้แช่แข็ง ด้วยสายการผลิตที่ใช้เทคโนโลยีอันทันสมัย
เพื่อตอบสนองให้ตรงกับความต้องการของตลาดทั้งในประเทศและต่างประเทศ
นอกจากนั้นยังได้มีการพัฒนารุ่นใหม่ๆ อย่างต่อเนื่องในทุกๆ ปี โดยเน้นในเรื่องของกระบวนการวิจัย
พัฒนา โดยในปลายปี 2555 บริษัทฯ ผลิตและจำหน่ายตู้เย็นขนาดใหญ่ 4 ประตูรุ่น L4 Grande
เพื่อตอบสนองลูกค้าทั้งใน และต่างประเทศเพิ่มขึ้นอีกด้วย

ในเดือนสิงหาคม 2555 ที่ผ่านมานี้ นับเป็นปีแห่งความสำเร็จอีกปีหนึ่งที่บริษัทฯ
สามารถทำการผลิตตู้เย็นได้ครบจำนวน 10 ล้านเครื่องนับตั้งแต่ประกอบกิจการเป็นต้นมา
ซึ่งถือเป็นความภาคภูมิใจของผู้บริหารและพนักงานทุกคนเป็นอย่างยิ่ง

ผลิตภัณฑ์พัดลมและพัดลมระบายอากาศ บริษัทฯ ทำการผลิต พัดลม เป็นผลิตภัณฑ์แรกของบริษัทฯ
ตั้งแต่เริ่มก่อตั้งบริษัทฯ เมื่อปี พ.ศ.2507 และในปี พ.ศ.2509 บริษัทฯ
เริ่มการผลิตพัดลมระบายอากาศ โดยเน้นการพัฒนาและออกแบบผลิตภัณฑ์
เพื่อให้มีระบบการกระจายลมที่เหมาะกับการใช้งาน มีมอเตอร์ ไฟฟ้าที่มีความทนทานและปลอดภัย
มีการออกแบบให้มีรูปลักษณ์และสีสันสดใสไม่ซ้ำใครกับรุ่นมายวินดี้ที่ปรับโทน 2 สีใหม่ คือ ฟ้า
(คลาสซี่บลู) และเขียว (คลาสซี่กรีน) เพิ่มสีสันอีกระดับให้ชีวิตลงตัว 7 สี 7 วัน ( 7 Days 7
Colors ) มากยิ่งขึ้น และมีการผลิตพัดลมตั้งพื้นกึ่งตั้งโต๊ะ (Tatami fan) ขนาดใบพัด 12 นิ้ว
ดีไซน์สไตล์ญี่ปุ่น ทันสมัยด้วยระบบไมคอม ใช้งานได้ทุกพื้นที่เพราะสามารถถอดเก็บได้
สะดวกมากขึ้นกับปุ่มกดระบบสัมผัสที่ตั้งเวลาเปิด-ปิดได้พร้อมกัน สดชื่นทุกครั้งด้วยระบบ Rhythm
ให้ลมเย็นสบายเป็นธรรมชาติ พร้อมระบบ Night Mode ลดระดับความเร็ว
เพื่อช่วยประหยัดไฟในเวลากลางคืน รวมถึงการพัฒนาผลิตภัณฑ์ให้เป็นตามมาตรฐานความปลอดภัย
และข้อกำหนดด้านประหยัดพลังงานและการใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อมตามข้อกำหนด
RoHS

บริษัทฯ ทำการพัฒนาพัดลมในแบบต่างๆ เพื่อให้เหมาะสมกับการใช้งาน
ปัจจุบันได้มีการผลิตในแบบต่างๆ เช่น พัดลมแบบตั้งโต๊ะ แบบตั้งพื้น แบบตั้งพื้นกึ่งตั้งโต๊ะ แบบติดผนัง
แบบโคจร และแบบติดตั้งเพดาน ซึ่งแต่ละแบบจะมีรุ่นที่มีขนาดใบพัดตามความเหมาะสม
รวมถึงการพัฒนามอเตอร์พัดลมแบบปิดที่มีประสิทธิภาพสูง ป้องกันสิ่งแปลกปลอม
มีความทนทานต่อการใช้งาน และมีความปลอดภัยสูง

พัดลมระบายอากาศ บริษัทฯ ทำการผลิตพัดลมระบายอากาศในหลายรูปแบบ
เพื่อที่ให้เหมาะสมกับการใช้งานและการติดตั้งกับสถานที่ อาคาร บ้านเรือน หรือห้องต่างๆ เช่น
พัดลมระบายอากาศแบบติดผนัง แบบติดกระจก แบบฝังฝ้าไม่ต้องใช้ท่อระบายอากาศ
และแบบต่อท่อฝังฝ้า ซึ่งการพัฒนาพัดลมระบายอากาศจะคำนึงถึงการระบายอากาศที่มีแรงดันสูง
ความสะดวกในการติดตั้งใช้งาน มีการออกแบบใบพัดพิเศษโดยยึดหลัก Aerodynamics
ที่ควบคุมการเคลื่อนไหว ความปรวนแปรและการหมุนวนของอากาศให้เกิดน้อยที่สุด
ในรุ่นใหม่ได้มีการพัฒนาชัตเตอร์แบบใหม่ ช่วยให้การเปิด-ปิดชัตเตอร์นุ่มนวลขึ้น
เพิ่มแรงต้านอากาศจากภายนอก-ภายใน รวมทั้งได้มีการออกแบบใบพัดขนาด 6 นิ้วดีไซน์ใหม่
ช่วยลดเสียงรบกวน บริษัทฯ
มุ่งเน้นต่อการพัฒนาพัดลมระบายอากาศให้เป็นไปตามมาตรฐานความปลอดภัย
ยึดถือข้อกำหนดในด้านการประหยัดพลังงาน และการใช้วัสดุ วัตถุดิบที่คำนึง
ถึงผลกระทบต่อสิ่งแวดล้อมตามข้อกำหนด RoHS

ในเดือนมิถุนายน 2555 ที่ผ่านมา บริษัทฯ ได้รับความไว้วางใจจากบริษัท มิตซูบิชิ อีเล็คทริก
คอร์ปอเรชั่น ให้ผลิตพัดลมระบายอากาศประเภทโลหะ (Metal Type)
ส่งออกไปขายยังประเทศญี่ปุ่นเป็นครั้งแรก จำนวน 18 รุ่น 3 ขนาด (ใบพัด 8 นิ้ว 10 นิ้ว และ
12 นิ้ว) และมีแผนงานที่จะผลิตพัดลมระบายอากาศประเภทพลาสติก (Plastic Type)
ไปขายยังประเทศญี่ปุ่นอีก 64 รุ่น ในเดือนมิถุนายน 2556 นี้

เครื่องปั๊มน้ำ บริษัทฯ ทำการผลิตเครื่องปั๊มน้ำที่มีแรงดันสูบน้ำและส่งน้ำสูง
ซึ่งได้นำการออกแบบและการพัฒนาเทคโนโลยีของเครื่องปั๊มน้ำจากประเทศญี่ปุ่นมาใช้ให้เป็นไปตามมาตรฐานความปลอดภัย
และใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อมตามข้อกำหนด RoHS บริษัทฯ
ได้ผลิตเครื่องปั๊มน้ำ ในแบบต่างๆ ให้เหมาะกับการใช้งานของผู้ใช้ เช่น
เครื่องปั๊มน้ำแบบสูบน้ำจากบ่อน้ำ หรือถังพักน้ำ แบบทำงานอัตโนมัติตามจังหวะการเปิด-ปิดก๊อกน้ำ
แบบทำงานอัตโนมัติแรงดันคงที่ (Constant Pressure Pump) และล่าสุดบริษัทฯ
ได้พัฒนาการผลิตเครื่องปั๊มน้ำแบบอินเวอร์เตอร์
ที่มีระบบการควบคุมการทำงานซึ่งทำให้ประหยัดพลังงานได้มาก
(ควบคุมการใช้พลังงานสัมพันธ์กับปริมาณการใช้) ปัจจุบันมีเครื่องปั๊มน้ำแบบต่างๆ
ให้ผู้บริโภคได้เลือกใช้ตามความเหมาะสมกับสภาพการใช้งาน

เครื่องเป่ามือ (Hand drier / Jet Towel) บริษัทฯ
ได้เริ่มผลิตเครื่องเป่ามือขึ้นเป็นครั้งแรกเมื่อเดือนกันยายน 2554 โดยบริษัทฯ
ได้รับความไว้วางใจจากบริษัท มิตซูบิชิ อีเล็คทริก คอร์ปอเรชั่น
ให้เป็นฐานการผลิตเครื่องเป่ามือรุ่น mini (Jet Towel Mini)
โดยเริ่มตั้งแต่การผลิตชิ้นส่วนจนถึงการประกอบออกมาเป็นผลิตภัณฑ์สำเร็จรูป
มีการควบคุมคุณภาพในการผลิตอย่างเข้มงวดในทุกขั้นตอน
จุดเด่นของเครื่องเป่ามือจะมุ่งเน้นไปที่ความสะดวกทั้งในการติดตั้ง การใช้งาน การทำความสะอาด
การดูแลรักษา โดยคำนึงถึงสิ่งแวดล้อม ดังนี้

1.  ติดตั้งง่าย

    -   ผลิตภัณฑ์มีขนาดกะทัดรัด ประหยัดพื้นที่ติดตั้ง

    -   สายไฟมีความยาวถึง 1.5 เมตร พร้อมเต้าเสียบ ช่วยลดงานเดินระบบไฟโดยไม่จำเป็น

    -   มีสวิตช์ตัดต่อกระแสไฟฟ้าที่จ่ายเข้าตัวเครื่องอยู่ภายใน ไม่จำเป็นต้องติดตั้งสวิตช์ภายนอก

2.  ใช้งานสะดวก

    -   สามารถเป่ามือที่เปียกให้แห้งได้ภายใน 5 – 9 วินาที ด้วยความเร็วลมสูง

    -   สามารถปรับแรงลมได้หลายระดับ รวมถึงสามารถเลือก เปิด-ปิด ระบบลมร้อนได้

    -   เสียงเงียบขณะใช้งาน โดยการพัฒนารูปร่างของช่องส่งลมแบบใหม่

3.  ลดเวลาในการทำความสะอาดและดูแลรักษา

    -   มีถาดเก็บน้ำภายในตัวเครื่อง จึงไม่ทำให้เกิดคราบน้ำไปจับที่ผนัง หรือพื้นห้องน้ำ

    -   มีตัวเครื่องทำจากพลาสติกชิ้นเดียว
        และผสมสารป้องกันการเจริญเติบโตของแบคทีเรียจึงเกิดคราบสกปรกได้ยาก
        และง่ายต่อการเช็ดทำความสะอาด

4.  ส่งเสริมสุขอนามัยที่ดี และเป็นมิตรต่อสิ่งแวดล้อม

    -   มือแห้งสะอาด รู้สึกสบาย และไม่ทำให้เกิดคราบน้ำเปรอะเปื้อนกับสิ่งของที่จับต้อง

    -   ลดปริมาณการใช้กระดาษ หรือผ้าเช็ดมือ โดยมีค่าใช้จ่ายในระยะยาวที่ต่ำกว่า

    -   ประหยัดพลังงาน ลดปริมาณการใช้ไฟฟ้าเมื่อเทียบกับรุ่นเดิมถึง 15%

    -   วัสดุทุกชิ้นที่ใช้เป็นไปตามข้อกำหนด RoHS

4.2) การตลาดและภาวะการแข่งขัน

บริษัทฯ มี 3 ฐานตลาดหลัก ได้แก่ ตลาดในประเทศ ตลาดประเทศญี่ปุ่นและตลาดต่างประเทศอื่นๆ
ซึ่งในปีงบประมาณ 2555 มีสัดส่วนเท่ากับร้อยละ 35:47:18 ตามลำดับ
โดยตลาดในประเทศได้จัดจำหน่าย ผ่านบริษัท มิตซูบิชิ อีเล็คทริค กันยงวัฒนา จำกัด
ซึ่งมีร้านตัวแทนจำหน่ายอยู่ทั่วทุกภูมิภาคของประเทศไทย

สำหรับตลาดต่างประเทศบริษัทฯ ได้ส่งออกโดยผ่านบริษัทในกลุ่มมิตซูบิชิ อีเล็คทริก เป็นส่วนใหญ่
ซึ่งมีตัวแทนจัดจำหน่ายอยู่ทั่วโลกทั้งในตลาดเอเชีย โอเชียเนีย ตลาดตะวันออกกลาง เป็นต้น

ตลาดภายในประเทศ ยอดการจำหน่ายผลิตภัณฑ์ของบริษัทฯ ในช่วงปีงบประมาณที่ผ่านมา
มียอดที่เกินจากเป้าหมายและมีอัตราการเติบโตจากช่วงเดียวกันของปีงบประมาณก่อน
สินค้าทุกผลิตภัณฑ์ของบริษัทฯ
ยังคงได้รับความนิยมและครองตำแหน่งผู้นำทางการตลาดตั้งแต่ระดับกลางจนถึงระดับบน
สำหรับผลิตภัณฑ์ตู้เย็น บริษัทฯ ได้มีการพัฒนาผลิตภัณฑ์อย่างต่อเนื่อง ล่าสุดบริษัทฯ
ได้มีการนำเสนอสินค้ารุ่นใหม่ 4 ประตูรุ่น L4 Grande ขนาด 22.4 คิว
รวมทั้งนำเสนอสินค้าดีไซน์ใหม่ในรุ่น 2 ประตู และ 3 ประตู และสีใหม่ในรุ่น 1 และ 2 ประตู
โดยมีสีสันที่สวยงาม ทันสมัย และเพิ่มความสะดวกในการใช้งาน
และสามารถประหยัดพลังงานได้เพิ่มขึ้น ทำให้ได้รับการตอบรับที่ดีในตลาดอย่างต่อเนื่อง
สำหรับการขายผลิตภัณฑ์พัดลม พัดลมระบายอากาศ และเครื่องปั๊มน้ำ ในปี 2555
มีการเติบโตอย่างต่อเนื่องเช่นกัน ซึ่งเป็นผลมาจากการขยายช่องทางการขายที่เพิ่มมากขึ้น
รวมทั้งการนำเสนอสีใหม่ของพัดลมภายใต้แนวคิด 7 วัน 7 สี
ซึ่งได้รับการตอบรับเป็นอย่างดีจากผู้บริโภค
ในส่วนของเครื่องปั้มน้ำมีการนำเสนอรุ่นใหม่ที่เพิ่มประสิทธิภาพการส่งน้ำให้แรงยิ่งขึ้นในขณะ
ที่ใช้กำลังวัตต์เท่าเดิม

ตลาดญี่ปุ่น ปัจจุบันบริษัทฯ ได้มีการส่งออกสินค้าไปในตลาดญี่ปุ่นในทุกผลิตภัณฑ์
โดยสินค้าที่มีการขายที่เติบโตอย่างมากในปี 2555 คือ เครื่องเป่ามือ และพัดลมระบายอากาศ
สำหรับความต้องการผลิตภัณฑ์ พัดลมและตู้เย็นในตลาดญี่ปุ่นเติบโตอย่างต่อเนื่อง
แต่ปัจจัยทางด้านการแข่งขันในธุรกิจเครื่องใช้ไฟฟ้าในประเทศญี่ปุ่นที่สูงมาก
ก็จะเป็นปัจจัยที่ส่งผลกระทบหลักสำหรับการขายในปีที่ผ่านมา
ประกอบกับเป็นช่วงเวลาที่ค่าเงินเยนมีการอ่อนค่าด้วย
จึงเป็นปัจจัยหนึ่งที่ส่งผลกระทบต่อธุรกิจของตลาดญี่ปุ่นอย่างต่อเนื่อง อย่างไรก็ตาม
จากการพัฒนาผลิตภัณฑ์รุ่นใหม่ๆ เข้าไปในตลาดอย่างต่อเนื่อง
รวมทั้งการวางแผนการขายและแผนการผลิตให้สอดคล้องกับความต้องการของตลาด
ก็ส่งผลให้การขายสามารถบรรลุแผนที่วางไว้

สำหรับการส่งออกไปตลาดต่างประเทศอื่นๆ
เพื่อรองรับการขยายตัวในกลุ่มประเทศประชาคมเศรษฐกิจอาเซียน (Asean Economic
Community) บริษัทฯ ได้มีการวางแผนกลยุทธ์เพื่อที่จะขยายการขายไปในประเทศดังกล่าว
โดยการเพิ่มจำนวนตัวแทนจำหน่ายไปยังต่างประเทศ
การเพิ่มปริมาณและสถานที่การแสดงสินค้าในห้างร้านต่างๆ ให้มากขึ้น
ถึงแม้ว่าการแข่งขันในกลุ่มประชาคมเศรษฐกิจอาเซียนที่ค่อนข้างสูง
ไม่ว่าจะเป็นในเรื่องของรูปแบบผลิตภัณฑ์ เรื่องเน้นการประหยัดพลังงาน บริษัทฯ
ได้มีการปรับเปลี่ยนกลยุทธ์ด้านการตลาด
ในแต่ละประเทศให้สอดคล้องกับสภาพการแข่งขันที่เปลี่ยนไปในปัจจุบัน นอกเหนือจากนี้
ยังได้มีการขยายตลาดไปในกลุ่มประเทศโอเชียเนีย และกลุ่มประเทศตะวันออกกลางอย่างต่อเนื่อง
โดยเน้นการพัฒนาผลิต ภัณฑ์เพื่อตอบสนองตลาดในกลุ่มนี้โดยเฉพาะ
จากการดำเนินการดังกล่าวอย่างจริงจังและต่อเนื่องของบริษัทฯ
จึงส่งผลให้ยอดขายในปีที่ผ่านมาเกินเป้าหมายที่วางไว้ รวมทั้งมีอัตราการเติบโตในระดับสูง
ในด้านการพัฒนาผลิตภัณฑ์ บริษัทฯ มีความตระหนักในเรื่องนี้เป็นอย่างยิ่ง
จึงพยายามมุ่งเน้นในเรื่องการสร้างความแข็งแกร่งด้านต้นทุน
และเพิ่มขีดความสามารถการแข่งขันในตลาดเป็นสำคัญ รวมทั้งการมุ่งพัฒนาผลิตภัณฑ์รุ่นใหม่ๆ
เพื่อสนองตอบต่อความต้องการตลาดอย่างต่อเนื่องอีกด้วย

ในปีที่ผ่านมา จากภาวะอากาศทั่วโลกที่ร้อนมากขึ้น
และมีช่วงระยะเวลาที่ยาวนานกว่าเดิมทำให้การขายสินค้าประเภทพัดลม
และพัดลมระบายอากาศเติบโตอย่างต่อเนื่อง
ดังจะเห็นได้จากยอดการผลิตและยอดการจำหน่ายผลิตภัณฑ์พัดลมและพัดลมระบายอากาศนับรวมในปีนี้มียอดเกินกว่า
1 ล้านเครื่องซึ่งเป็นปีที่ 4 ติด ต่อกันจากปีก่อนหน้านี้ และมีแนวโน้มที่จะเพิ่มสูงขึ้นต่อไปอีกในอนาคต

4.3) กระบวนการผลิตผลิตภัณฑ์และการบริการ

บริษัทฯ มีโรงงานผลิต ตั้งอยู่เลขที่ 67 หมู่ 11 ถนนบางนา - ตราด กม.20 ตำบลบางโฉลง
อำเภอบางพลี จังหวัดสมุทรปราการ 10540 ใช้เป็นโรงงานผลิตสินค้าประเภทตู้เย็น พัดลม
พัดลมระบายอากาศ เครื่องปั๊มน้ำ และเครื่องเป่ามือของบริษัทฯ

(ก) กระบวนการผลิตผลิตภัณฑ์

บริษัทฯ ได้มีกระบวนการผลิตผลิตภัณฑ์ โดยเริ่มจากกระบวนการพัฒนาผลิตภัณฑ์
ซึ่งในการพัฒนาผลิตภัณฑ์รุ่นใหม่ๆ บริษัทฯ
ได้รับความร่วมมือและประสานงานในการออกแบบผลิตภัณฑ์และเทคโนโลยีการผลิตจากบริษัท มิตซูบิชิ
อีเล็คทริก คอร์ปอเรชั่น ประเทศญี่ปุ่น ซึ่งได้มีการศึกษา และสำรวจความต้องการของตลาด
และนำไปสู่กระบวนการตกลงสเปคตามความต้องการกับลูกค้า จากนั้นบริษัทฯ
จะดำเนินการพัฒนาผลิตภัณฑ์รุ่นใหม่ออกมา
และนำไปสู่กระบวนการผลิตผลิตภัณฑ์ตามคำสั่งซื้อของลูกค้า

ลักษณะของการผลิตผลิตภัณฑ์ของบริษัทฯ มีลักษณะเป็นระบบการผลิตแบบเชิงมวล (Mass
Production) จากกระบวนการรับคำสั่งซื้อจากลูกค้า บริษัทฯ
จะดำเนินการเข้าสู่กระบวนการวางแผนการผลิตและกระบวนการจัดหาจัดซื้อวัตถุดิบและชิ้นส่วนอุปกรณ์
สำหรับใช้ในการผลิตจากนั้นก็จะดำเนินการเข้าสู่กระบวนการผลิต
ซึ่งจะดำเนินการผลิตตามแผนการผลิตที่กำหนดตามสายงานการผลิตแต่ละผลิตภัณฑ์
ซึ่งจะมีกระบวนการย่อยที่สำคัญในการผลิต ได้แก่ งานผลิตชิ้นส่วน งานเตรียมอุปกรณ์การผลิต
และงานประกอบและบรรจุเป็นสินค้าสำเร็จรูป เป็นต้น

ในกระบวนการผลิตผลิตภัณฑ์ บริษัทฯ ได้ตระหนักถึงคุณภาพที่ดีของผลิตภัณฑ์
จะมีกระบวนการตรวจสอบคุณภาพของผลิตภัณฑ์ในทุกๆขั้นตอนของกระบวนการผลิตซึ่งทำให้มั่นใจว่าสินค้าในทุกผลิตภัณฑ์ที่ส่งมอบเข้าสู่ตลาด
มีคุณภาพสูง ตรงตามความต้องการของลูกค้า

(ข) การบริการด้านผลิตภัณฑ์ของบริษัทฯ

บริษัทฯ มีหน่วยงานที่รับผิดชอบงานการประกันคุณภาพสินค้าและการบริการหลังการขาย
ซึ่งจะประสานงานกับตัวแทนจัดจำหน่ายสินค้าของบริษัทฯ ทั้งตลาดในประเทศและตลาดต่างประเทศ
ในการดำเนินการให้ข้อมูลข่าวสารทางเทคนิคสำหรับผลิตภัณฑ์
การอบรมความรู้ทางเทคนิคสำหรับผลิตภัณฑ์รุ่นใหม่ การวิเคราะห์สาเหตุและวิธีการแก้ไขปัญหา
การให้คำปรึกษาและข้อแนะนำการติดตั้ง การใช้ผลิตภัณฑ์
การจัดหาอะไหล่และอุปกรณ์การบริการหลังการขาย รวมถึงการประสานงานและดำเนินการร่วม
กับตัวแทนจัดจำหน่ายสินค้าของบริษัทฯ ในการแก้ไขปัญหาคุณภาพที่อาจเกิดขึ้นอย่างรวดเร็ว

4.4) ผลกระทบต่อสิ่งแวดล้อม

บริษัทฯ มีความตระหนักในเรื่องผลกระทบต่อสิ่งแวดล้อมอันเกิดจากกระบวนการผลิตผลิตภัณฑ์
รวมถึงงานบริการของบริษัทฯ บริษัทฯ ได้มีการจัดตั้งนโยบายสิ่งแวดล้อม (Environmental
Policy) โดยคำนึงถึงการสร้างสมดุลต่อสิ่งแวดล้อมโลกและสิ่งแวดล้อมในสังคมท้องถิ่น
โดยได้จัดสร้างระบบการจัดการสิ่งแวดล้อม (Environmental Management System : EMS)
ที่มีความสอดคล้องตามข้อกำหนดในมาตรฐาน ISO 14001 เป็นเกณฑ์

ในปีที่ผ่านมาบริษัทฯ ได้มีการดำเนินกิจกรรมต่างๆ เพื่อตอบสนองต่อนโยบายสิ่งแวดล้อม เช่น
กิจกรรม สำคัญๆ ดังต่อไปนี้

- กิจกรรมการผลิตผลิตภัณฑ์ที่ไม่เป็นอันตรายต่อมนุษย์และต่อสิ่งแวดล้อม ภายใต้ข้อกำหนด RoHS
ซึ่งเป็นการจำกัด หรือลดการใช้สารอันตรายในอุปกรณ์เครื่องใช้ไฟฟ้าและอิเล็กทรอนิกส์

- การลดการใช้สารทำความเย็นที่มีผลกระทบต่อการทำลายชั้นบรรยากาศโลก โดยใช้สารทำความ
เย็นที่เหมาะสมแทน เพื่อลดและป้องกันการเพิ่มสูงขึ้นของอุณหภูมิโลก

- การพัฒนาผลิตภัณฑ์รุ่นใหม่ ให้เป็นไปตามข้อกำหนดด้านการประหยัดพลังงาน
ในแต่ละตลาดทั้งตลาดในประเทศและตลาดต่างประเทศ

- การดำเนินกิจกรรมในการอนุรักษ์การใช้พลังงาน โดยการลดโหลดการใช้งานเครื่อง Air
Compressor การลดกำลังวัตต์ของหลอดไฟฟ้าฟลูออเรเซนส์
การลดการใช้พลังงานไฟฟ้าของเครื่องจักรตามแผนอนุรักษ์พลังงาน เป็นต้น

- การจัดการและควบคุมกากขยะอุตสาหกรรมอันอาจเกิดมลพิษต่อสิ่งแวดล้อมต่อท้องถิ่น
รวมถึงสังคมโดยรวม ให้เป็นตามข้อกำหนดกฎหมายสิ่งแวดล้อม หรือข้อกำหนดที่เกี่ยวข้อง

ทั้งนี้ บริษัทฯ ได้มีการเผยแพร่นโยบายสิ่งแวดล้อมไปสู่พนักงานทุกคนของบริษัทฯ
โดยการฝึกอบรมและทำกิจกรรมประชาสัมพันธ์ข่าวสาร
มีการเผยแพร่นโยบายดังกล่าวไปยังบริษัทในเครือ และบริษัท ต่างๆ ที่เกี่ยวข้อง
อีกทั้งมีการจัดตั้งคณะทำงานด้านสิ่งแวดล้อม และมีระบบการติดตามประเมินผล
และพัฒนาระบบการจัดการสิ่งแวดล้อม (EMS)
เพื่อให้เกิดผลสำเร็จตามนโยบายสิ่งแวดล้อมของบริษัทฯ
โดยหวังว่าการปฏิบัติจนเกิดผลสำเร็จในเรื่องนี้
จะมีส่วนช่วยเหลือและสนับสนุนต่อนโยบายสิ่งแวดล้อมของรัฐบาล และของโลกแม้จะเป็นเพียงองค์กร
หรือหน่วยงานย่อยๆ ก็ตาม

4.5) งานที่ยังไม่ส่งมอบ

- ไม่มี -